Ehdotus NEUVOSTON SUOSITUS kolmansien maiden kansalaisten maahanpääsyn helpottamiseksi Euroopan yhteisössä suoritettavaa tieteellistä tutkimusta varten

(Komission esittämä)

PERUSTELUT

Tiedonannossa on jo selitetty, miksi direktiivin täytäntöönpanon valmisteleminen edellyttää suosituksessa esitettyjä toimia. Ehdotus suositukseksi kattaa neljä alaa, joilla jäsenvaltioita kehotetaan ryhtymään asteittain toimiin kolmansien maiden tutkijoiden maahanpääsyn helpottamiseksi. Ne koskevat maahanpääsyä tutkimusta varten, oleskeluluvan myöntämistä, perheenyhdistämistä ja operatiivista yhteistyötä jäsenvaltioiden ja komission välillä. Kullakin alalla ehdotetaan konkreettisia toimia, jotka neuvosto ensin hyväksyy ja jotka jäsenvaltiot panevat täytäntöön. Tavoitteena on, että ensimmäiset toimet vahvistettaisiin vuoden kuluessa siitä, kun neuvosto on hyväksynyt suosituksen.

Suositusehdotuksen oikeusperusta on valittu edellä mainittujen neljän aihealueen mukaan: ne perustuvat EY:n perustamissopimuksen 63 artiklaan. Samoin kuin direktiivin kohdalla Tanska ei osallistu suosituksen tekemiseen, se ei sido Tanskaa eikä sitä sovelleta Tanskaan Euroopan unionista tehtyyn sopimukseen ja Euroopan yhteisön perustamissopimukseen liitetyn Tanskan asemaa koskevan pöytäkirjan 1 ja 2 artiklan nojalla. Direktiiviä ei sovelleta myöskään Yhdistyneeseen kuningaskuntaan eikä Irlantiin Yhdistyneen kuningaskunnan ja Irlannin asemaa koskevan pöytäkirjan 1 ja 2 artiklan nojalla, jolleivät nämä valtiot ilmoita päinvastaisesta päätöksestään kyseisen pöytäkirjan yksityiskohtaisten määräysten mukaisesti.

Koska kyseiset toimenpiteet ovat kiireellisiä ja tärkeitä Lissabonissa kokoontuneen Eurooppa-neuvoston tavoitteiden kannalta, ne voidaan toiminnan laajuuden tai vaikutusten takia toteuttaa paremmin yhteisön tasolla.

TOIMIEN PERUSTELUT

1. Maahanpääsy tutkimustyötä varten

Suosituksessa esitettyjen toimenpiteiden ensimmäinen ryhmä koskee pääsyä tutkijan virkoihin työmarkkinoilla. Tarkoituksena on taata kolmansien maiden kansalaisille nopea, helppo ja rajoittamaton pääsy tutkijan virkoihin.

a) Ensimmäinen toimenpide koskee työlupaa. Koska tiedetään, että Euroopan unionissa ei ole riittävästi tutkijoita ja tutkijatarve kasvaa lähivuosina tiedonannossa esiteltyjen Eurooppa-neuvoston tavoitteiden johdosta, ei ole enää tarpeen tutkia työmarkkinatilannetta ennen tutkimusviran myöntämistä kolmannen maan kansalaiselle. Työlupavaatimuksesta luopuminen nopeuttaa tutkijoiden maahanpääsymenettelyä jäsenvaltioiden alueella. Ennen kuin työlupavaatimus poistetaan kokonaan direktiivin mukaisesti, jäsenvaltioita kehotetaan joko myöntämään erityisvapaus työluvan hakemisesta tai myöntämään työlupa automaattisesti sen mukaan, mikä parhaiten sopii jäsenvaltion työvoimaviranomaisten ja maahanmuuttoviranomaisten tehtävienjakoon.

b) Samoista syistä kolmansien maiden tutkijoiden maahanpääsyä ei tulisi vaikeuttaa kiintiöillä. Suosituksessa ei oteta kantaa jäsenvaltioiden kiintiöiden käyttöön vaan ehdotetaan, ettei tutkijanvirkaa hakevien kolmansien maiden tutkijoiden maahanpääsyä tulisi estää kiintiöillä.

c) Samoin tutkijanvirkoihin pääsylle ei pitäisi asettaa aikarajoituksia. Tämä ei kuitenkaan tarkoita, etteikö tutkijoille voitaisi myöntää vain tietyn ajan voimassa olevaa oleskelulupaa, kunhan luvan uusimiselle ei ole asetettu rajoituksia. Suosituksessa ehdotetaan poikkeusta sellaisten toimien osalta, joilla on tarkoitus torjua aivovuotoa, jos jäsenvaltion toimintaperiaatteena on yhdistää tutkijanvirkaan pääsy velvoitteeseen palata lähtömaahan saatujen tietojen hyödyntämiseksi siellä.

2. Oleskelulupa

Toinen toimenpidekokonaisuus koskee oleskeluluvan voimassaoloa ja myöntämistä.

a) Jotta Euroopan unioni voisi houkutella tutkijoita kolmansista maista, oleskeluluvan myöntämismenettelyn olisi oltava yksinkertainen ja nopea. Siksi ehdotuksessa esitetään, että jäsenvaltiot ottaisivat tavoitteeksi oleskeluluvan myöntämisen 30 päivässä.

b) Toinen oleskelulupaan liittyvä toimenpide vastaa työmarkkinoille pääsyn voimassaoloaikaa koskevaa toimea. Tavoitteena on poistaa käytöstä aikarajoitukset ja varmistaa, että tutkijoiden oleskeluluvat voidaan periaatteessa uusia kaikissa tapauksissa. Kuten työluvan kohdalla, suosituksessa annetaan lupa poiketa tästä periaatteesta aivovuodon ehkäisemiseksi.

c) Kolmannen toimenpiteen tarkoituksena on pohjustaa direktiivin täytäntöönpanoa ja soveltamista. Koska direktiivissä esitetyssä järjestelmässä annetaan tutkimusorganisaatiolle keskeinen rooli oleskeluluvan myöntämismenettelyssä, suosituksessa ehdotetaan, että jäsenvaltiot ryhtyisivät yhtenäistämään käytäntöjään odottamatta kyseisen uuden mekanismin käyttöönottoa. Tämä toimenpide on tärkeä, jotta voidaan luoda luottamukselliset suhteet tutkimusorganisaatioiden ja jäsenvaltioiden maahanmuuttoviranomaisten välille, mikä on olennaista direktiivin täytäntöönpanon kannalta. Jäsenvaltiot voivat valita, mitä seuraavista asioista yhtenäistäminen koskisi: tutkijan pätevyyden tarkistaminen, tutkimushankkeen (erityisesti sen rahoituksen) arviointi, tutkijan oleskelua varten varaamien rahavarojen arviointi, tutkijan oleskelulupahakemuksen tekeminen.

3. Perheiden yhdistäminen

Asia on hyvin tärkeä kolmannesta maasta peräisin olevalle tutkijalle, joka suunnittelee asettuvansa Eurooppaan. Vaikeudet saada perhe mukaan tai perheenjäsenen työnsaantimahdollisuuksien puute rajoittavat huomattavasti tutkijoiden liikkuvuutta ja johtavat mahdollisesti jonkin toisen alueen valitsemiseen Euroopan unionin sijaan. Siksi on erittäin tärkeää helpottaa niiden tutkijoiden perheenjäsenten maahanpääsyä ja oleskelua, joille Euroopan unioni on myöntänyt oikeuden maahantuloon. Koska direktiivi perheenyhdistämisestä annettiin vasta 22. syyskuuta 2003, ei ole järkevää antaa samasta asiasta toista säädöstä. Siksi asiaa on käsiteltävä suosituksessa, jossa jäsenvaltioille ehdotetaan useita toimia, joiden mukaan oikeutta perheenyhdistämiseen sovellettaisiin direktiiviä suotuisammin.

a) Niitä jäsenvaltioita, jotka eivät myönnä lupaa perheenyhdistämiseen sellaisten perheenjäsenten osalta, joille ei ole pakko antaa lupaa maahantuloon, kehotetaan sallimaan maahanpääsy, kun perheenkokoaja on tutkija.

b) Suosituksessa ehdotetaan, ettei tutkijan tekemää perheenyhdistämistä koskevaa hakemusta hylätä, jos perheenjäsenet oleskelevat jo hakemusta jätettäessä laillisesti jäsenvaltion alueella. Direktiivi oikeudesta perheenyhdistämiseen sisältää mahdollisuuden hyväksyä nämä hakemukset. Suosituksessa esitetään, että tätä mahdollisuutta sovellettaisiin yleisesti tutkijoihin. Itse asiassa yritykset edistää tutkijoiden maahanpääsyä esimerkiksi antamalla heille lupa tehdä maahanpääsyä koskeva hakemus EU:n alueella menettäisivät merkityksensä, jos perheenyhdistämistä koskevat hakemukset, jotka on tehty perheenjäsenten jo oleskellessa jäsenvaltiossa, hylättäisiin. Tällainen kielto olisi suhteeton.

c) Tutkijan perheenjäsenten työmahdollisuudet vaikuttavat olennaisesti tutkijan päätökseen Euroopan unioniin asettumisesta. Yhdenmukaisuuden vuoksi ehdotetaan, että perheenjäseniin sovelletaan suotuisinta mahdollista kolmansien maiden kansalaisille tarkoitettua kohtelua.

d) Tämä toimenpide koskee perheenjäsenten oleskeluluvan myöntämismenettelyn kestoa. Kuten tutkijan kohdalla suosituksessa ehdotetaan, että jäsenvaltiot soveltaisivat perheenyhdistämiseen määräaikaa, joka on niiden kansallisessa lainsäädännössä esitettyä määräaikaa lyhyempi ja joka tapauksessa lyhyempi kuin direktiivissä säädetty enintään 9 kuukauden määräaika.

e) Lisäksi suosituksessa esitetään menettelyn nopeuden ja EU:n kilpailukyvyn turvaamiseksi, että jäsenvaltioiden ei tulisi soveltaa tutkijoiden tekemiin hakemuksiin odotusaikaa.

4. Operatiivinen yhteistyö

Suosituksen viimeinen, horisontaalinen osa käsittää hallinnollisia lisätoimenpiteitä, joilla pyritään helpottamaan suosituksen ja viime kädessä direktiivin soveltamista.

a) Jäsenvaltioita kehotetaan ilmoittamaan komissiolle hyväksymistään toimista, joilla ne helpottavat kolmansista maista peräisin olevien tutkijoiden maahanpääsyä ja oleskelua.

b) Jotta komissio pysyisi paremmin selvillä henkilövirroista, jäsenvaltioita pyydetään keräämään ja toimittamaan komissiolle tilastotiedot oleskeluluvista, joita ne myöntävät tutkijoille ja näiden perheenjäsenille.

c) - f) Tutkijoiden maahanpääsyn helpottamiseksi ja maahanpääsyä vaikeuttavien seikkojen sekä niiden ratkaisukeinojen selvittämiseksi suosituksen 3-5 kohdassa ehdotetaan, että jäsenvaltiot nimittävät yhteyshenkilöt kolmansien maiden tutkijoiden maahanpääsyä varten niin toimivaltaisissa (maahanmuuttoa ja tutkimusta hoitavissa) ministeriöissä kuin suurlähetystöissäkin, jotta nämä voisivat paremmin neuvoa Euroopan unionista tutkijanvirkaa hakevia kolmansien maiden kansalaisia. Näistä erityistehtävistä vastaavat voitaisiin valita jo palveluksessa olevista henkilöistä. Lisäksi suosituksen 6 kohdassa tutkimusorganisaatioita kehotetaan nimittämään yhteyshenkilö, jonka tehtävänä on neuvoa kolmansien maiden tutkijoita ja edistää yhteistyötä jäsenvaltioiden maahanmuuttoviranomaisten kanssa, koska direktiivissä annetaan tutkimusorganisaatioille tärkeä tehtävä maahanpääsymenettelyssä.

g) Lopuksi jäsenvaltioita kehotetaan verkottumaan. Tässä on suureksi avuksi Internetissä käynnistetty tutkijoiden liikkuvuusportaali sekä liikkuvuuskeskusten verkosto, joka kattaa 33 maata ja jonka on tarkoitus aloittaa toimintansa vuoden 2004 alkupuolella.

2004/0062 (CNS)

Ehdotus NEUVOSTON SUOSITUS kolmansien maiden kansalaisten maahanpääsyn helpottamiseksi Euroopan yhteisössä suoritettavaa tieteellistä tutkimusta varten

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 63 artiklan,

ottaa huomioon komission ehdotuksen [1],

[1] EUVL C [...], [...], s. [...].

ottaa huomioon Euroopan parlamentin lausunnon [2],

[2] EUVL C [...], [...], s. [...].

ottaa huomioon Euroopan talous- ja sosiaalikomitean lausunnon [3],

[3] EUVL C [...], [...], s. [...].

sekä katsoo seuraavaa:

(1) Vahvistaakseen ja jäsennelläkseen eurooppalaista tutkimuspolitiikkaa komissio katsoi tammikuussa 2000 tarpeelliseksi [4] luoda eurooppalainen tutkimusalue, joka on Euroopan yhteisön tutkimustoiminnan perusta tulevaisuudessa.

[4] KOM(2000) 6, 18.1.2000.

(2) Lissabonissa kokoontunut Eurooppa-neuvosto antoi tukensa eurooppalaiselle tutkimusalueelle ja asetti tavoitteeksi, että yhteisöstä on tultava vuoteen 2010 mennessä maailman kilpailukykyisin ja dynaamisin osaamistalous.

(3) Talouden globalisaatio edellyttää tutkijoiden liikkuvuuden lisäämistä, mikä tunnustettiin Euroopan yhteisön kuudennessa tutkimuksen puiteohjelmassa. Siksi useampia ohjelmia avattiin kolmansista maista peräisin oleville tutkijoille.

(4) Jotta voitaisiin toteuttaa Barcelonassa kokoontuneen Eurooppa-neuvoston esittämä vaatimus, jonka mukaan 3 prosenttia BKT:sta olisi investoitava tutkimukseen, yhteisö tarvitsee arviolta 700 000 tutkijaa. Tavoitteeseen pääsemiseksi tarvitaan useita toimia, kuten nuorten kannustaminen tiedeuralle, koulutusmahdollisuuksien ja liikkuvuuden lisääminen tutkimuksen alalla, tutkijoiden uranäkymien parantaminen yhteisössä sekä tutkimustarkoituksessa yhteisön alueelle pyrkivien kolmansien maiden kansalaisten maahanpääsyn helpottaminen.

(5) Ennen kuin hyväksytään direktiivi, jolla edistetään näiden tavoitteiden toteuttamista luomalla kolmansien maiden kansalaisille tarkoitettu maahanpääsymenettely tutkimustarkoitusta varten, tässä suosituksessa kehotetaan jäsenvaltioita helpottamaan maahanpääsyä tästä hetkestä alkaen.

(6) Koska Euroopan yhteisössä ei ole tarpeeksi tutkijoita ja tutkijoiden maahanpääsyä on näin ollen helpotettava, olisi helpotettava tutkijanvirkoihin pääsyä työmarkkinoilla esimerkiksi luopumalla työlupavaatimuksesta.

(7) Jotta jäsenvaltiot voisivat kilpailla tutkijoista ja houkutella heitä alueelleen maailmanlaajuisesti, jäsenvaltioiden olisi helpotettava ja nopeutettava tutkijoiden viisumien ja oleskelulupien myöntämis- ja uusimismenettelyjä.

(8) Suosituksen täytäntöönpanon ei pitäisi edistää aivovuotoa siirtymävaiheessa olevista maista tai kehitysmaista. Yhteistyössä lähtömaiden kanssa olisi kehitettävä jatkotoimia, joilla pyritään tukemaan tutkijoiden uudelleenintegroitumista lähtömaihinsa ja edistämään tutkijoiden liikkumista tavoitteena yhteisen maahanmuuttopolitiikan luominen.

(9) Koska perheenyhdistämisellä on ratkaiseva merkitys tutkijan tehdessä päätöstä asettumisesta Euroopan yhteisön alueelle tutkimustyötä varten, jäsenvaltioiden olisi pidettävä voimassa tai hyväksyttävä oikeudesta perheenyhdistämiseen 22 päivänä syyskuuta 2003 annetussa neuvoston direktiivissä 2003/86 [5] esitettyä suotuisammat säädökset.

[5] EUVL L 251, 3.10.2003, s. 12.

(10) Tutkijoiden maahanpääsymenettelyn parantamiseksi olisi suosittava tietojen ja hyvien käytäntöjen vaihtoa. Muita suosituksessa esitettyjä keinoja ovat toimivaltaisten viranomaisten yhteistyö ja verkottuminen.

(11) Tässä suosituksessa kunnioitetaan perusoikeuksia ja otetaan huomioon erityisesti Euroopan unionin perusoikeuskirjassa tunnustetut periaatteet.

(12) Euroopan unionista tehtyyn sopimukseen ja Euroopan yhteisön perustamissopimukseen liitetyn Tanskan asemaa koskevan pöytäkirjan 1 ja 2 artiklan mukaisesti Tanska ei osallistu tämän suosituksen antamiseen eikä sitä sovelleta Tanskaan,

SUOSITTELEE, ETTÄ JÄSENVALTIOT

1) tutkimusta varten tapahtuvan maahanpääsyn osalta:

a) helpottavat tutkijoiden pääsyä yhteisön alueelle joko luopumalla työlupavaatimuksesta tai myöntämällä tutkijoille automaattisesti työluvan,

b) eivät rajoita kiintiöillä tutkijanvirkaa hakevien kolmansien maiden kansalaisten maahantuloa,

c) varmistavat, että kolmansien maiden kansalaisilla on mahdollisuus työskennellä tutkijoina ilman aikarajoituksia paitsi, jos tämä on perusteltua tutkijoiden lähtömaan tarpeiden kannalta,

2) oleskeluluvan osalta:

a) määräävät, että kolmansien maiden kansalaisten tutkimustarkoituksia varten tekemiin oleskelulupahakemuksiin on annettava päätös enintään 30 päivän kuluessa,

b) varmistavat, että tutkijoina toimivilla kolmansien maiden kansalaisilla on mahdollisuus uusia oleskelulupa ilman aikarajoituksia paitsi, jos tämä on perusteltua tutkijoiden lähtömaan tarpeiden kannalta,

c) ottavat vähitellen tutkimusorganisaatiot mukaan tutkijoiden maahanpääsymenettelyyn,

3) perheenyhdistämisen osalta:

a) edistävät kolmannesta maasta peräisin olevan tutkijan perheenjäsenten maahanpääsyä myös silloin kun lupaa maahanpääsyyn ei ole pakko myöntää,

b) antavat kolmansien maiden tutkijoille ja heidän perheenjäsenilleen mahdollisuuden jättää perheenyhdistämistä koskeva hakemus silloin kun perheenjäsenet jo oleskelevat laillisesti jäsenvaltion alueella,

c) myöntävät perheenyhdistämisen perusteella maahan päästetyille kolmannesta maasta peräisin olevan tutkijan perheenjäsenille suotuisimman mahdollisen kolmannen maan kansalaisille tarkoitetun kohtelun kyseisen jäsenvaltion työmarkkinoilla,

d) määräävät, että kolmannesta maasta peräisin olevan tutkijan perheenjäsenen maahanpääsyä koskevaan hakemukseen on annettava vastaus määräajassa, joka on jäsenvaltion kansallisessa lainsäädännössä esitettyä määräaikaa lyhyempi ja joka tapauksessa lyhyempi kuin direktiivin 2003/86 5 artiklan 4 kohdassa tarkoitettu yhdeksän kuukauden määräaika,

e) eivät sovella kolmansien maiden tutkijoiden perheenjäseniin odotusaikaa,

4) operatiivisen yhteistyön osalta:

a) toimittavat komissiolle tiedot toimista, jotka ne ovat toteuttaneet helpottaakseen kolmansien maiden tutkijoiden maahanpääsyä,

b) keräävät tilastotietoja kolmansien maiden tutkijoille sekä näiden perheenjäsenille myönnettävien oleskelulupien määristä,

c) nimeävät maahanmuutosta vastaavassa ministeriössä ja tarvittaessa paikallishallinnossaan yhteyshenkilön kolmansien maiden tutkijoiden maahanpääsyä varten,

d) nimeävät tutkimuksesta vastaavassa ministeriössä yhteyshenkilön kolmansien maiden tutkijoiden maahanpääsyä varten,

e) nimeävät suurlähetystöissään yhteyshenkilön kolmansien maiden tutkijoiden maahanpääsyä varten,

f) kehottavat tutkimusorganisaatioita nimeämään yhteyshenkilön kolmansien maiden tutkijoiden maahanpääsyä varten,

g) huolehtivat siitä, että jäsenvaltioiden hallinnossa ja tutkimusorganisaatioissa kolmansien maiden tutkijoiden maahanpääsystä vastaavat henkilöt verkottuvat kansallisesti.

Tehty Brysselissä [...]

Neuvoston puolesta

Puheenjohtaja

[...]